《一元子玉带歌》
清代·朱景英

临濠龙种岐海死，以数茎发为终始。鼎移社屋逾三纪，毅魄犹依故辽邸。

可怜赤嵌城，夜夜荒鸡鸣。可怜竹沪溪，年年杜鹃啼。

九十年来同声哭，绝岛无祠荐秋菊。薶香亦剩几抔土，遗带还馀一束玉。

带兮带兮当年玉人用意琢百鹿，那知一旅无成莽驰逐。

幸也末路完其璞，皓洁奇姿出陈椟。君不见七客寮中信国砚，玉带生歌酬唱遍。

不惟其物惟其人，正气常留石一片。我今为带作此歌，歌成信手书擘窠。

谁欤和歌谢皋羽，勿烦属笔赵孟頫。

作者简介：湖南武陵人，字幼芝，一字梅冶，晚号研北翁。乾隆十五年解元。历任宁德知县，台湾鹿耳门同知，北路理番同知。工汉隶。尝纂修《沅州府志》。有《海东日札》、《畬经堂集》、《研北诗馀》。